नादौन (हमीरपुर)। उपमंडल की पंचायत अमलैहड़ के वार्ड सदस्य ने पंचायत सहायक के खिलाफ बीडीओ कार्यालय में शिकायत दर्ज करवाई है। इसमें वार्ड सदस्य ने पंचायत सहायक के खिलाफ झगड़ा व बदसलूकी करने की शिकायत की है। बीडीओ नादौन को लिखे शिकायत पत्र में वार्ड सदस्य कुलदीप कुमार ने कहा है कि पंचायत कोरम के दौरान वह एक महिला को उसके मनरेगा के पैसे दिलवाने के लिए सहायक राजेश कुमार से बात कर रहे थे। इतने में सहायक अकारण भड़क गया, और उससे झगड़ा और बदसलूकी करने पर उतारू हो गया। इससे कुलदीप कुमार को कोरम में लज्जित होना पड़ा। कुलदीप ने बताया कि सहायक के अभद्र व्यवहार के बाद उन्होंने बैंक में जाकर उक्त महिला के पैसे की जानकारी ली, तो उसके खाते में पैसे जमा नहीं हुए थे। जबकि सहायक पैसे जमा होने की बात कह रहा है। कुलदीप ने मांग की है कि सहायक के अभद्र व्यवहार व कोरम में हुए उसके अपमान के लिए छानबीन की जाए और सहायक को दुर्व्यवहार न करने की चेतावनी दी जाए।